તમે કદી વિચાર કર્યો છે કે તમને શા માટે ભણાવવામાં આવે છે? તમે ઈતિહાસ શા માટે ભણો છો? ગણિત, ભૂગોળ કે બીજું કંઈ શા માટે ભણો છો? તમે કદીયે વિચાર કર્યો છે કે તમે શાળાએ અને કોલેજે શા માટે જાઓ છો? શું આ શોધવું જરૂરી નથી કે તમે માહિતી અને જ્ઞાનથી લથબથ શાને થાઓ છે? આ કહેવાતું ‘શિક્ષણ’ એ શું છે? તમારાં માતાપિતા તમને અહીં મોકલે છે, કેમ કે કદાચ તેમણે પોતે જ કોઈક પરીક્ષાઓ પસાર કરી છે એને ગમે તે ડિગ્રીઓ મેળવી છે. તમે પોતે તમને પોતાને કદી પ્રશ્ન કર્યો છે ખરો કે તમે પોતે અહીં કેમ છો? અરે, શું શિક્ષકો પોતે જાણે છે ખરા કે ‘તેઓ પોતે’ અહીં કેમ છે? તમારે એ શોધવા પ્રયત્ન ન કરવો જોઈએ કે આ બધી માથાકૂટ શી છે – આ અભ્યાસની ભાંજગડ, પરીક્ષાઓ પાસ કરવાની ભાંજગડ, ઘરથી દૂર ખાસ પ્રકારના સ્થળે રહેવું અને વળી ડરવું નહિ ને વળી સારી રીતે રમવું એવું બધું શું છે? તમારા શિક્ષકોએ આ બધું શોધવામાં તમને મદદ ન કરવી જોઈએ? પરીક્ષાઓ પસાર કરવા કેવીક તૈયારી કરવી એની જ શું માત્ર મદદ કરવી જોઈએ?